घरपछिको र घरभन्दा व्यापक लोकतान्त्रिक आचरणको अभ्यासस्थल स्कूल हो । स्कूलमा फरकफरक पृष्ठभूमि र विचार भएका धेरै शिक्षक र बालबालिका भेला भएका हुन्छन् । त्यहाँ सबैले मिलेर बस्नु–व्यवहार गर्नुपर्छ । त्यहाँ कसैको दयामाया र घुर्कीलाई ठाउँ हुँदैन । जसले विचार, व्यवहार, अध्ययन, खेलकूद आदिबाट अरूलाई प्रभावित गर्न सक्छ, ऊ लोकप्रिय हुन्छ । लोकप्रियताले जिम्मेवारी बढाउँछ । किशोरावस्थादेखि लोकप्रिय र जिम्मेवार व्यक्तिहरूको नेतृत्व क्षमता पछिसम्म पनि प्रभावकारी हुन्छ । स्कूलहरूमा उपलब्ध लोकतन्त्रका लागि उर्वर यो परिवेशलाई शिक्षकका केही थप प्रयत्नबाट अझ् प्रभावकारी बनाउन सकिन्छ ।
